Covid-19-statistieke: Positiwiteitskoers nou meer as 10%(Argieffoto: Unsplash) Die Covid-19-positiwiteitskoers staan nou op 10,7% nadat nog 2 273 nuwe gevalle van die virus aangemeld is. ŉ Epidemioloog voorspel intussen dat Suid-Afrika teen die einde van die week reeds meer as 10 000 nuwe Covid-19-gevalle per dag kan verwag. Prof. Salim Abdool Karim, voormalige voorsitter van die ministeriële advieskomitee oor Covid-19, het Maandag gewaarsku dat die nuwe Omikron-variant waarskynlik ŉ styging in Suid-Afrika se koronavirusgevalle tot gevolg sal hê. Die Nasionale Instituut vir Oordraagbare Siektes (Nios) sê daar is tans 24 418 aktiewe gevalle van die virus en ŉ algehele 2 963 679 gevalle is sedert die uitbreking van die pandemie aangemeld. Hiervan het 2 849 439 mense reeds herstel. Altesame 21 302 toetse vir die koronavirus is sedert die vorige verslag gedoen, heelwat minder as die 29 245 van ŉ dag tevore. Nog 25 nuwe sterftes is bevestig wat die algehele syfer op 89 822 te staan bring. Gauteng is steeds die provinsie met die meeste nuwe gevalle (84%), gevolg deur die Wes-Kaap (5%), KwaZulu-Natal (3%), Mpumalanga en Noordwes (2% elk), asook die Vrystaat en Limpopo (1% elk). Minder as 1% van gevalle is in onderskeidelik die Oos- en die Noord-Kaap aangemeld. Die persentasie nuwe positiewe gevalle is 10,7%, hoër as die 9,8% waarop dit ŉ dag tevore gestaan het. Die sewedaggemiddeld is nou 7,3%, ook hoër as die 6,1% van ŉ dag tevore. Volgens Nios is nog 79 mense in die 24 uur voor die uitreik van die jongste verslag in hospitale opgeneem om vir Covid-19 behandel te word en tans ontvang 2 328 mense in hospitale landwyd behandeling vir die virus. Nog 166 074 dosisse van die entstof is intussen toegedien.